MS «Femund II» går i turistrute på Femunden, og er mye brukt som innfartsåre til nasjonalparken
 **Femundsmarka nasjonalpark**  er en norsk nasjonalpark beliggende i et særpreget fjellområde i Innlandet og Trøndelag; mellom sjøen Femunden og svenskegrensen. Nasjonalparken ble opprettet i 1971, for «å bevare et stort, sammenhengende og i det vesentlige urørt skog- og fjellområde, å bevare landskapsformer med blant annet det særpregede dødislandskapet med blokkmark, morenerygger, sjøer og vannsystemer, og å bevare det naturlige biologiske mangfoldet med et egenartet plante- og dyreliv.» og den dekker et område på 597 km². Tidligere ble Femundsmarka nasjonalpark oppgitt å være 573 km². Dette målet var analogt og noe unøyaktig. Det nye målet har kommet fram med digital måling. 

Nasjonalparken ligger i kommunene Engerdal (Innlandet) og Røros (Trøndelag); og den grenser opp til Langtjønna landskapsvernområde og Femundslia landskapsvernområde. Grøvelsjøen naturreservat ligger inne i parken. Parken har felles grense med de to svenske verneområdene Långfjället naturreservat og Rogen naturreservat. Gutulia nasjonalpark ligger ca. 5 km sør for Femundsmarka.

Geografi, landskap, geologi
---------------------------

En av grunnene for vernet av Femundsmarka er det særpregede dødislandskapet. Dette er kvartære geologiske formasjoner som er tydelige spor etter siste istid. Landskapet består av blokkmark, morenerygger, sjøer og vannsystemer. Vann og elver utgjør over ti prosent av verneområdets areal. Terrenget er i hovedsak småkupert, og landskapslinjene er lange og slake. Man finner fjelltopper både nord og sør, og flere strekker seg over 1000 moh. I nord finner man Storvigelen (1561 moh.) og i sør Elgåhogna (1460 moh.), Store Svuku (1415 moh.), Grøthogna (1401 moh.).

Flora
-----

Et næringsfattig berggrunn og et tørt og kaldt innlandsklima fører til en fattig og glissen vegetasjon i store deler av Femundsmarka. Kortvokste og krokete kraggfuruer preger det åpne landskapet, mens man i nordlige områder av marka finner områder med bjørkeskog. Skoggrensen ligger på 800-900 moh. Det er lite bunnvegetasjonen og store områder består for det meste av lav. I våtmarksområdene finner man både torvmyr, rismyr og grasmyr. I Femundsmarka nasjonalpark finner man også forekomster av sjelden ulvelav.

Kulturminner
------------

* Dyregraver og steinalderlokaliteter
* Samiske kulturminner
* Kobberverkets virksomhet, fløting, kullvedhogst
* På 1600- og 1700-tallet ble det drevet falkefangst
* Fast bosetting fra 1700-tallet

Forvaltning og bruk av området
------------------------------

Femundsmarka byr på en rekke merkede turstier, med overnattingsmuligheter i to turisthytter, Muggsjølia og Røvollen, som ligger inne i selve nasjonalparkområdet. I tillegg til disse, ligger det flere hytter rundt nasjonalparken. De mange vannene og vassdragene gjør at området er mye brukt til kanopadling. Det er lange tradisjoner for fiske og jakt. Mye brukte startområder for friluftsaktiviteter i området er Elgå, Grövelsjön, Jonasvollen/Revlingen, Langen, Valdalen, Synnervika, Røros og Tynset.

Referanser
----------

Fotnoter
1. ↑  «Femundsmarka nasjonalpark - Norges nasjonalparker». Miljødirektoratet.
2. ↑  (no) Femundsmarka nasjonalpark i Miljødirektoratets nettsted Naturbase
3. ↑  Lovdata (2003): Forskrift om verneplan for Femundsmarka
4. ↑  «Miljødirektoratet: Femundsmarka nasjonalpark». Arkivert fra originalen 20. august 2017. Besøkt 16. desember 2017.
5. ↑  Den Norske Turistforrening Arkivert 8. januar 2008 hos Wayback Machine.

Litteratur
* Per Roger Lauritzen, Ole Vangen. *Femundsmarka og Gutulia*. Gyldendal, 2007 (Norges nasjonalparker; 2) ISBN 978-82-05-37631-1
* Tor Møllebak. *Rondane og Femundsmarka : med tilgrensende fjellstrøk*. Gyldendal, 1998 (Gyldendals fjellguider) ISBN 82-05-25140-1
* Den Norske turistforenings årbok 1987. Hovedtema: Femundsmarka og omliggende fjellstrøk
* Ragnar Frislid, Dagfinn Grønoset, Per Hohle. *Femundsmarka og Sølentraktene*. Gyldendal, 1979 ISBN 82-05-11760-8
* Gunnar Borgos, Reidar Elven mfl. *Femundsmarka, Gutulia*. Luther, 1972 (Norges nasjonalparker ; 4) ISBN 82-531-4047-9
* Per Hohle. *Til fots i Femundsmarka og Sylene*. Gyldendal, 1971 ISBN 82-05-00107-3
* Erling Sand. «Femundmarka» I: *Den norske turistforenings årbok 1969*.

Eksterne lenker
---------------

* Femundsmarka; norgesnasjonalparker.no
* femundsmarkanasjonalpark.no

| * v
* d
* r
Nasjonalparker i Norge |
| --- |
| 
* Anárjohka
* Blåfjella-Skjækerfjella
* Breheimen
* Børgefjell
* Dovre
* Dovrefjell-Sunndalsfjella
* Femundsmarka
* Folgefonna
* Forollhogna
* Fulufjellet
* Færder
* Gutulia
* Hallingskarvet
* Hardangervidda
* Jomfruland
* Jostedalsbreen
* Jotunheimen
* Junkerdal
* Láhko
* Langsua
* Lierne
* Lofotodden
* Lomsdal-Visten
* Møysalen
* Raet
* Rago
* Reinheimen
* Reisa
* Rohkunborri
* Rondane
* Saltfjellet-Svartisen
* Seiland
* Sjunkhatten
* Skarvan og Roltdalen
* Stabbursdalen
* Varangerhalvøya
* Ytre Hvaler
* Øvre Dividal
* Øvre Pasvik
* Ånderdalen

 | Norges flagg |
| Svalbard | 
* Forlandet
* Indre Wijdefjorden
* Nordenskiöld Land
* Nordre Isfjorden
* Nordvest-Spitsbergen
* Sassen-Bünsow Land
* Sør-Spitsbergen

 |

|  |  |
| --- | --- |
| Oppslagsverk/autoritetsdata | Store norske leksikon **·** VIAF **·** Naturbase
 |